paragraph_text: Klipni kompresor je kompresor koji se najviše koristi u tehničkoj praksi, a kod njega je tlačni mehanizam klip s cilindrom, dok mehanizam za razvođenje zraka ima dva ventila sa sjedištem (jednoradni kompresor). Klipni kompresori se upotrebljavaju za dobave zraka do 4 000 m<sup>3</sup>/h. Jednoradni klipni kompresori postižu maksimalni tlak zraka do 4 bara pri 160 do 300 o/min. Usisavanje i tlačenje zraka obavlja se samo s jedne strane klipa. Rad kompresora se odvija ciklično. Hod klipa prema dolje s otvorenim usisnim ventilom je usisavanje, a hod klipa prema gore sa zatvorenim ventilima je tlačenje. Na kraju tlačenja otvara se tlačni ventil. U trenutku istiskivanja stlačenog zraka iz cilindra, dok je otvoren tlačni ventil, nije moguće sav stlačeni zrak istisnuti iz cilindra. Dio zraka ostane u cilindru koji u prvom trenutku usisavanja ekspandira.